Predkladacia správa

Rada pre colnú spoluprácu so sídlom v Bruseli (Svetová colná organizácia) už v roku 1953 vo svojom Odporúčaní o vzájomnej administratívnej pomoci z 5. decembra 1953 konštatovala, že porušovanie colných predpisov pôsobí negatívne na hospodárske a finančné záujmy jednotlivých štátov. Svojim členom odporučila preskúmať možnosti uzavretia bilaterálnych alebo multilaterálnych dohôd, na ktorých základe by bolo možné ďalej rozvíjať vzájomnú spoluprácu v colných otázkach. Vychádzajúc z tohto odporúčania, Slovenská republika postupne uzavrela celý rad bilaterálnych dohôd o vzájomnej spolupráci v colných otázkach, napríklad s Českou republikou, Poľskom, Maďarskom, Nórskom, Švédskom, Bieloruskom, Estónskom a Chorvátskou republikou.

Ministerstvo financií Slovenskej republiky  predkladá na rokovanie vlády SR návrh na uzavretie Dohody medzi vládou Slovenskej republiky a vládou Moldavskej republiky o spolupráci a vzájomnej pomoci v colných otázkach (ďalej len „dohoda“), ktorá je výsledkom expertných rokovaní oboch zmluvných strán. 

Účelom tejto dohody je prostredníctvom administratívnej spolupráce medzi colnými správami zabrániť porušovaniu colných predpisov a zabezpečiť správne vymeriavanie a vyberanie cla a iných platieb. Na účely tejto dohody colným orgánom v Slovenskej republike je Colné riaditeľstvo Slovenskej republiky a v Moldavskej republike Colná služba Moldavskej republiky.

Dohoda umožňuje vzájomnú výmenu informácií, ktoré súvisia s porušovaním colných predpisov týkajúcich sa hlavne osôb, tovaru a dopravných prostriedkov, ale aj informácií o činoch spáchaných alebo plánovaných, ktorými sa porušujú alebo by sa mohli porušiť colné predpisy. V súlade s ustanoveniami tejto dohody si colné orgány zmluvných strán obidvoch štátov budú vzájomne poskytovať pomoc a všetky informácie bez meškania, z vlastného podnetu alebo na požiadanie. Výmena informácií sa týka aj nových metód a prostriedkov používaných pri porušovaní colných predpisov, ako aj tovaru, o ktorom je známe, že je predmetom závažného porušovania colných predpisov na území štátu druhej zmluvnej strany. Dohoda určuje spôsob použitia a ochrany informácií, písomností a iných oznámení získaných na jej základe.

Dohoda tiež upravuje podmienky poskytnutia technickej pomoci, ktorá zahŕňa výmenu informácií a skúseností pri colnej kontrole, výmenu úradníkov a expertov, ako aj výmenu informácií týkajúcich sa colných postupov a formalít.

V súlade s materiálom „Návrh postupu na dosiahnutie súladu dohôd o spolupráci a vzájomnej pomoci v colných otázkach s právnymi predpismi EÚ/ES“, ktorý schválila vláda SR dňa 17. decembra 2003 uznesením č. 1232, je v dohode zapracovaná aj klauzula upravujúca výmenu informácií v colných otázkach medzi príslušnými útvarmi Komisie Európskych spoločenstiev a colnými orgánmi Slovenskej republiky, ak sa dotýkajú záujmov Európskej únie.

Dohoda podlieha schváleniu podľa vnútroštátnych predpisov každej zmluvnej strany a nadobudne platnosť šesťdesiatym dňom po vzájomnom písomnom oznámení oboch zmluvných strán diplomatickou cestou, že boli splnené všetky podmienky ustanovené vnútroštátnymi právnymi predpismi na nadobudnutie platnosti tejto dohody. 

Materiál nemá finančný, ekonomický, environmentálny vplyv ani vplyv na zamestnanosť a podnikateľské prostredie, a teda doložku finančných, ekonomických, environmentálnych vplyvov, vplyvov na zamestnanosť a podnikateľské prostredie nebolo potrebné vypracovať. Prípadné náklady, ktoré by mohli vzniknúť v súvislosti s uplatňovaním článkov 19 a 20, sa budú uhrádzať z rozpočtových prostriedkov Colného riaditeľstva Slovenskej republiky na príslušný rok.

Navrhovaná právna úprava je v súlade so všeobecnými záväznými zásadami európskeho a medzinárodného práva a so záväzkami iných platných dohôd. Ide o medzinárodnú dohodu, ktorá je podľa vnútroštátnych právnych predpisov zmluvou vládnej povahy. Nezakladá priame práva ani povinnosti fyzických osôb alebo právnických osôb a nepresahuje rámec platnej legislatívy. Z uvedeného dôvodu nie je potrebné vypracovať doložku prednosti medzinárodnej zmluvy pred zákonmi Slovenskej republiky.